hotchpotch/miracl-hf-unified huggingface dataset:
Chesley Bonestell
Chesley Bonestell (1. tammikuuta 1888 San Francisco, Kalifornia – 11. kesäkuuta 1986 Carmel Kalifornia) oli taidemaalari, muotoilija ja kuvittaja, joka maalasi muun muassa science fiction- ja fantasiataidetta. Suomessa Bonestell tunnetaan kirjasta "Avaruuden valloitus", jonka hän kirjoitti Willy Leyn kanssa.
Opiskeltuaan arkkitehdiksi kolme vuotta Bonestell teki töitä monille yrityksille, ja suunnitteli muun muassa Chryslerin rakennuksen julkisivun sekä maalasi Golden Gate -sillan rakennusvaiheet.
1930-luvun suuren laman saavuttua Amerikkaan Bonestell muutti Englantiin, jossa maalasi arkkitehtuurikuvia eräälle lehdelle. 1930-luvulla Bonestell muutti takaisin Yhdysvaltoihin Hollywoodiin missä laati kuvia moniin elokuviin, esimerkiksi Citizen Kane. 1938 Bonestell maalasi ensimmäisen avaruuskuvansa, jossa oli Jupiter jostain sen kuusta nähtynä. Avaruus kiinnosti häntä läpi koko elämän.
1940-luvun puolessa välissä Bonestell siirtyi aktiivisemmin taiteessaan avaruusmaailmaan. Bonestell pyrki usein tuottamaan valokuvamaista jälkeä. 1949 hän julkaisi yhdessä Willy Leyn kanssa kirjan "The Conquest of Space" (1949), joka ilmestyi myös suomeksi nimellä "Avaruuden valloitus". Bonestell maalasi pikkutarkasti mahtavia maisemia, ihmishamot olivat jäykkiä. Viimeiseksi työkseen Hollywoodissa Bonestell avusti science fiction-filmin teossa. Bonestell kuvitti scifilehtien kansia ja julkaisi kirjoja ja artikkeleita muun muassa Wernher von Braunin kanssa. Chestley Bonestell edisti osaltaan Yhdysvaltain avaruusohjelmaa ja näki kuulentojen toteutuvan 20 vuotta "Avaruuden valloitus" kirjan julkistuksen jälkeen.
Bonestellilla oli maalaus kesken, kun hän kuoli 98 vuoden ikäisenä 1986. Kuuluisin Bonestellin työ on maalaus, joka esittää Saturnusta Titanista nähtynä. Nykyään monet Bonestellin maalauksista näyttävät vanhahtavilta, mutta Bonestell lienee ollut esikuva monelle nuoremmalle avaruustaiteilijalle, kuten englantilaiselle David A. Hardylle.
Bonestellin mukaan on nimetty kraatteri Marsissa ja asteroidi.
Hakulaite
Perinteinen Hakulaite on elektroninen mukana kannettava laite, jolla voidaan välittää muutamien merkkien pituisia viestejä, tyypillisesti puhelinnumero. Hakulaitteita käytettiin eniten 1980- ja 1990-luvuilla ennen matkapuhelimien yleistymistä. Perinteisen hakulaitteen yleisin käyttöpaikka lienee sairaalat, joissa laitteella saatettiin välittää esimerkiksi lääkärille tieto saapua tiettyyn paikkaan. Laite näyttää numeron (jotkin myös lyhyen viestin), josta kutsutaan ja näin voi pystyä päättelemään mitä asia koskee tai vaihtoehtoisesti etsiä puhelin ja soittaa numeroon josta kutsutaan.
Nykyaikana hakulaitteita tapaa yleisimmin ravintoloissa asiakkaiden tai tarjoilijoiden kutsujärjestelmänä. Ravintolan konseptista riippuen käyttötapoja on erilaisia. Perinteisissä palveluravintoloissa kaikki pöydät saattavat olla varattuina, ja hakulaitejärjestelmän avulla odottaminen voidaan tehdä mielekkäämmäksi, kun asiakas voi mennä shoppailemaan tai baarin puolelle ottamaan alkudrinkkiä jonossa seisomisen sijaan. Joissain ravintoloissa asiakas noutaa annoksensa palvelupisteeltä, ja siihenkin käyttötarkoitukseen hakulaitteet soveltuvat erinomaisesti. Toisissa ravintolat ovat tehostaneet toimintaansa laittamalla joka pöytään minilähettimen, jota käyttämällä voi kutsua tarjoilijan paikalle.
Myös monet muut toimialat ovat löytäneet hakulaitteen keinona tehostaa henkilökunnan kommunikaatiota, palvelun nopeuttajana ja asiakasviihtyvyyden parantajana. Järjestelmiä käytetään muun muassa kaupoissa asiakkaiden ja henkilökunnan kutsumiseen, rekkaterminaalien asiakashallinnassa, jonotusjärjestelminä ja tuotantolinjoilla.
Hakulaitteissa viestit välitetään radioaaltoja pitkin.
Hakulaite tunnetaan myös nimellä "piippari" tai "piipperi", sillä se hälyttää useissa käytöissä piippaamalla. Myös värinä ja vilkkuminen ovat hakulaitteille tavallisia hälytyksiä.
Mexicana de Aviación
Mexicana de Aviación (tunnetaan myös Mexicana) oli Meksikon toiseksi suurin lentoyhtiö Aeroméxicon jälkeen. Se oli myös maailman neljänneksi vanhin lentoyhtiö alankomaalaisen KLM:n, kolumbialaisen Aviancan ja Australialaisen Qantasin jälkeen, ollen perustettu vuonna 1921.
Mexicanalla oli reittikohteita Karibialla, Pohjois-, Keski- ja Etelä-Amerikassa.
Mexicana liittyi Star Allianceen vuonna 2001. Vuonna 2004 Mexicanan täytyi erota Star Alliancesta, koska se luopui code sharing -yhteistyöstä United Airlinesin kanssa aloittaakseen yhteistyön American Airlinesin kanssa. Huhtikuussa 2008 ilmoitettiin, että Mexicana liittyi Oneworld-allianssiin vuoden 2009 aikana. Tarkka liittymispäivä oli 10. marraskuuta 2009. Mexicana erosi Oneworldistä elokuussa 2012, koska yhtiö lopetti toimintansa.
Epäonnistuttuaan uusissa rahoitusjärjestelyissä Mexicana lopetti lentotoiminnan 27. elokuuta 2010.
Avaruustaide
Avaruustaide on avaruusaiheita käsittelevää taidetta. Avaruustaide kytkeytyy monesti läheisesti science fiction- ja fantasiataiteeseen, ja on monesti itse science fictionia eli tieteiskuvitelmaa. Avaruustaidetta ovat luoneet muun muassa 1950-luvulla tuottelias Chesley Bonestell, 1970-luvulta alkaen David A. Hardy, Bill Hartmann ja Don Dixon ja monet muut. Avaruustaide liikkuu taiteen ja tieteen rajamailla ja taiteilija monesti käyttää mielikuvitustaan vapaasti. Avaruustaide osuu harvoin oikeaan kuvatessaan vieraiden planeettojen pintoja. Esimerkiksi Bonestellin maalauksessa Kuun vuoret ovat jyrkkiä, todellisuudessa ne ovat melko loivia. Bonestellin kuva Titanin pinnasta on erilainen kuin avaruusluotaimen ottama. Koska monesta avaruuden kohteesta voidaan tehdä vain epätarkkoja, kaukaisia havaintoja, avaruustaiteen kysyntä on edelleen kova. Avaruustaide voi olla myös vaikkapa kuva avaruussukkulasta avaruudessa.
Avaruustaide tuli laajempaan julkisuuteen vasta 1950-luvulla Collier's-, This Week-, ja Coronet -lehtien myötä. Chesley Bonestellin ja Willy Leyn kirja "The Conquest of Space" eli Avaruuden valloitus julkaistiin Yhdysvalloissa vuonna 1949.
Jules Vernen kirja "Maasta Kuuhun" julkaistiin 1865 ensimmäisen avaruustaiteen kera Emile Bayardin ja A. de Neuvillin kuvittamana. Lucien Rudaux (1874–1947) loi hyvää avaruustaidetta kirjaansa "Larousse Encyclopedia of Astronomy". 1900-luvun alun avaruustaiteilijoita olivat muun muassa Scriven Bolton, Abbe Moreux, Howard Russell Butler, Frank R. Paul, Rockwell Kent ja Charles Schneeman.
Alla joitain avaruustaiteilijoita, jotka ovat vaikuttaneet 1900- ja 2000-luvuilla.
Suolapannu
Suolapannu on geologinen muodostuma, joka syntyy autiomaahan pinta- ja pohjavesissä olevien suolojen ja muiden vesiliukoisten mineraalien kerrostuessa maan pintakerrokseen haihtumisen seurauksena, jolloin painanteeseen muodostuu tasainen mutta hauras 'suolakansi'. Suolapannun synty edellyttää paitsi runsasta haihtumista myös tiivistä, vettä läpäisemätöntä sedimenttikerrosta tai ehyttä kalliopohjaa, jonne sadevesi ei voi vajota normaaliksi pohjavedeksi.
Suolapannuja tavataan kaikkialla, missä haihtuminen on suurempaa kuin vuotuinen sademäärä. Tunnettuja suolapannuja ovat Salar de Uyuni Atacaman autiomaassa Boliviassa, Bonnevillen suolatasanko Utahissa sekä Etoshan suolapannu Namibiassa.
Suolapannut voivat olla vaarallisia, koska hauraan suolakuoren alla on useinkin upottavaa suolaliejua ja savea.
Laivajärvi
Laivajärvi on kylä Tornion kaupungin alueella Lapin maakunnassa. Se sijaitsee Laivaniemen ja Kaakamon välissä. 
Laivajärvellä asuu noin 200–250 ihmistä. Laivajärveltä oli kotoisin 1960-luvulla uransa aloittanut, laulaja Esko Rahkonen, joka kuoli vuonna 2007.
Lemlandin kirkko
Lemlandin kirkko on Ahvenanmaan Lemlandissa yksi Suomen vanhimmista kirkkorakennuksista. Harmaakivisen pitkäkirkon runkohuone on Ålands Kyrkor -hankkeen puulustotutkimusten mukaan ajoitettu 1200-luvun loppuun. Runkohuoneeseen liittyy lännessä kellotorni, jonka alkuperäiset hirret kaadettiin vuosien 1311 ja 1316 välillä. Pohjoissivustalla runkohuoneeseen liittyy sakaristo, joka periytynee 1400-luvun puolivälin paikkeilta. Eteläsivustan asehuone on todennäköisesti myöhäiskeskiajalta. 
1600-luvun lopulla rakennettiin itäpäätyyn tiilinen amiraali Johan Bergenstjernan hautakuori. Se oli jonkin verran runkohuonetta matalampi ja pohjan muodoltaan monikulmio. Se kuitenkin yhdistettiin takaisin kirkkosaliin 1775 ja sen tilalle siirrettiin kirkon alttari.
Yksilaivaisen kirkon sisäkatto on lautarakenteinen tynnyriholvi. Jossain vaiheessa umpeen kalkitut seinämaalaukset restauroitiin takaisin näkyville vuosina 1952–1958 suoritetussa entisöinnissä. Vanhimmat kalkkimaalaukset ovat vuoden 1300 paikkeilta.
Kirkossa on Veikko Virtasen rakentamat 14-äänikertaiset urut vuodelta 1960. Kirkon alttaritaulu on R. W. Ekmanin 1872 maalaama "Kristuksen taivaaseenastuminen". Kirkossa on säilynyt myös vanha, 1300-luvulta peräisin oleva puinen krusifiksi.
Lemlandin pitäjän koillisosassa Lembötessä on pieni harmaakivinen, Pyhälle Olaville pyhitetty varhaiskeskiaikainen kappeli. Raunioitunut kappeli katettiin uudelleen 1951.
Jack McConnell
Jack Wilson McConnell (s. 30. kesäkuuta 1960, Irvine, North Ayrshire) on skotlantilainen poliitikko, Skotlannin Labour-puolueen johtaja ja vuodet 2001–2007 Skotlannin ensimmäinen ministeri ("First Minister").
McConnell kasvoi lammasfarmilla Arranilla ja liittyi 16-vuotiaana Skotlannin kansallispuolueeseen ("Scottish National Party", SNP), mutta erosi myöhemmin. Suoritettuaan alemman korkeakoulututkinnon Stirlingin yliopistossa 1983 hän opetti matematiikkaa Lornshill Academyssa Alloassa Clackmannanshiressa. Seuraavina vuosina hänet valittiin kunnanvaltuustoon, jossa hän toimi kahdeksan vuotta.
McConnellista tuli Skotlannin Labourin pääsihteeri 1992. Hänen läpimurtonsa tapahtui vuonna 1997, jolloin Labour saavutti murskavoiton konservatiiveista ja vei kansallispuolueen kanssa kaikki konservatiivien edustajanpaikat Skotlannissa.
Vuonna 1998 McConnell oli jäsenenä Skotlannin perustuslaillisessa kokouksessa, jonka tuloksena kansanäänestyksen jälkeen perustettiin Skotlannin parlamentti. McConnell oli ehdokkaana ensimmäisissä vaaleissa 1999 ja valittiin. Hänet nimitettiin valtiovarainministeriksi Skotlannin Donald Dewarin hallitukseen. Dewarin kuoleman jälkeen McConnell haastoi Henry McLeishin ensimmäisen ministerin paikasta, mutta hävisi. Kun McLeish joutui eroamaan ns. Officegate-skandaalin vuoksi, McConnellista tuli ilman vastaehdokkaita ensimmäinen ministeri.
Ensimmäisessä hallituksen muutoksessaan hän korvasi lähes kaikki McLeishille uskolliset ministerit ja puolueen toimihenkilöt. Hän ei ole myöskään innostunut Skotlannin itsenäisyyshankkeista kuten edeltäjänsä.
Jalkapallon maailmanmestaruuskilpailuissa 2006 McConnell ilmoitti tukevansa Trinidad ja Tobagon joukkuetta Englannin sijaan.
McConnell on Iso-Britannian parlamentin ylähuoneen jäsen vuodesta 2010.
Bio-Salo
Bio-Salo on Salossa, osoitteessa Helsingintie 11 toimiva elokuvateatteri, jonka omistaa Bio-Kuva Jari Mäkilä. Bio-Salossa on kaksi salia ja kummatkin on varustettu uusimmilla digitaalisilla esityslaitteistoilla. 3D -järjestelmänä on X-Pand ja äänijärjestelmänä Dolby Digital. Bio-Salo tarjoaa siis moderneja elokuvaelämyksiä uusimmalla tekniikalla perinteisessä ympäristössä.
Talo on alun perin rakennettu elokuvateatteriksi ja se avautui syksyllä 1938. Alkujaan siinä oli yksi sali, jossa sekä parveke- että permantokatsomo. Suurremontissa vuonna 1975 Bio-Salo jaettiin kahteen saliin: permannosta tuli Bio-Salo 1 ja parvekkeesta tehtiin Bio-Salo 2. Toinen suuri remontti teatterin historiassa koettiin vuonna 2007, jolloin teatterin aulatilat palautettiin 70-luvun kuosista lähes alkuperäiseen 30-luvun asuun kattovalaisimia ja lasimaalauksia myöten, ja saleista tehtiin modernit: istuimia uusittiin, jalkatilaa lisättiin 90 cm:stä 115 cm:ään, lämmitystä parannettiin, valkokankaat uusittiin. Keväällä 2012 esitystekniikka uusittiin filmistä digitaaliseksi: vanhat filmikoneet pääsivät eläkkeelle yli 70 työvuoden jälkeen.
Bio-Salo on nyt toiminut yhtäjaksoisesti yli 78 vuotta samassa kiinteistössä ja samalla nimellä tarjoten usealle salolaissukupolvelle elokuvaelämyksiä, ja se on yksi Suomen vanhimmista toimivista elokuvateattereista.
Aulassa voi asiakas valita leffaeväät itsepalvelupisteestä ennen lipun ostoa ja sitten lunastaa lipun ja leffaeväät kassalla. Saleissa ei ole numeroituja paikkoja vaan paikan voi valita itse. 3d:n ollessa kyseessä erikoislasit annetaan katsojalle lipuntarkastuksen yhteydessä.
Sohrab Bakhtiarizadeh
Sohrab Bakhtiarizadeh (s. 11. syyskuuta 1972 Noor Abad, Iran) on iranilainen jalkapalloilija, joka pelasi puolustajana.
Bakhtiarizadeh edusti seuraurallaan muun muassa kotimaansa pääsarjassa pelannutta Saba Batterya. Hänet valittiin Iranin maajoukkueeseen vuoden 2006 Saksan MM-kisoihin, joissa hän pääsi vaihtopelaajana kentälle Iranin toisen alkulohko-ottelun lopulla ja pelasi kokonaan kolmannen ottelun Angolaa vastaan ja teki Iranin tasoitusmaalin.
Paimion Kino
Paimion Kino oli Varsinais-Suomen Paimiossa vuosina 1955–2017 toiminut elokuvateatteri, loppuaikoina nimillä Vistan Kino ja Kino-LSS.
Paimion Kino oli ulkoa ja sisustukseltaan likimain alkuperäisessä asussaan, eikä sitä ollut tarkoituksella haluttukaan muuttaa. Teatteri oli varustettu muun muassa Dolby-Stereo-äänentoistolla, ja siellä oli yksi valkokangas. Teatterissa ei myyty numeroituja paikkalippuja.
Vuonna 1953 Paimion Urheilijat ry ehdotti uuden elokuvateatterin rakentamista, koska Paimion senhetkinen, kivimakasiinissa oleva teatteri oli jo käytössä nuhjaantunut ja liian pieni. Paimion Urheilijat sai avukseen Paimion maataloustuottajat ry:n, jolloin uuden teatterin rakentaminen aloitettiin kesällä 1954. Teatterin piirustukset laati arkkitehti Olavi Kantele, Paimion silloisen rovastin poika. Rakennukseen suunniteltiin elokuvateatterin lisäksi molempien yhdistysten kokous- ja kerhotilat, maatalousneuvojan asunto ja urheilijoiden saunatilat.
Uuden elokuvateatterin rakentamisen hoiti neljän paimiolaisen kirvesmiehen ryhmä. Sähkötyöt suoritti Iivari Lähteenmäen sähköliike (Sähkölähteenmäki), putkityöt Vähäsillan paja, ja ovet ja ikkunat tilattiin Akseli Nurmen puutyöliikkeestä. Elokuvatekniset asennukset suoritti helsinkiläinen insinööritoimisto G. W. Berg. Myös istuimet tilattiin Helsingistä, Heteka Oy:ltä.
Uusi Kino avattiin helmikuun viimeisenä sunnuntaina 1955, jolloin ensimmäinen esitetty elokuva oli "Martti Luther" (1953). Tilaa oli 310 katsojalle. Uudessa Kinossa oli alusta alkaen kaksi esityskonetta.
Kinon ensimmäinen hoitaja oli maatalousneuvoja Erkki Peltonen, joka muutti rakennukseen asumaan. Hän hoiti tehtävää viisi vuotta. Metsätyönjohtaja Väinö Mäkilä jatkoi hoitamista vuoteen 1988 asti. Mäkilän lopetettua hoitajana hänen lapsenlapsensa Jari Mäkilä otti teatterin vastuulleen ja toimi sen hoitajana vuoteen 2013. Jari Mäkilän hoitajakaudella ja johdolla teatterin teknistä ja muuta tasoa parannettiin useasti, viimeisempänä koko esityskaluston digitalisoiminen.
Paimion MTK-yhdistys omistaa rakennuksen edelleen, mutta paimiolainen yritys LSS – Light & Sound Sillanpää vuokrasi kiinteistön syyskuussa 2016 ja aloitti oman teatteritoimintansa. Paimion Kino muutti nimensä Vistan Kinoksi kesällä 2013, ja syksyllä 2016 siitä tuli Kino-LSS.
Vappuna 2017 MTK-Paimio irtisanoi elokuvateatterin vuokrasopimuksen. Paikallislehden mukaan koko elokuvateatteri vuokrattiin Paimion Kesäteatterille teatterisaliksi. Paimion ainoana elokuvateatterina jatkaa Jari Mäkilän vuonna 2014 perustama Bio Stara.
Iguazún kansallispuisto
Iguazún kansallispuisto on 55 000 hehtaarin kansallispuisto Argentiinassa Misionesin maakunnassa. Vuonna 1934 perustetun puiston kuuluisin nähtävyys on Iguassun putoukset, jota ympäröi subtrooppinen sademetsä. Iguaçu-joen toisella rannalla Brasiliassa on Iguaçun kansallispuisto. Molemmat ovat listattu UNESCOn maailmanperintöluetteloon. Valinta tapahtui vuonna 1984.
Kansallispuistossa elää monia harvinaisia eläimiä, kuten jaguaareja, tapiireja, oselotteja ja muurahaiskarhuja. Lisäksi alueella asuu myös muun muassa kuohukiitäjä, suuria tukaaneja, coati ja useita perhoslajeja.
Iguaçu päättyy 23 kilometriä putousten jälkeen Paraná-jokeen. Puiston alueella Iguaçusta tulee 1,5 kilometriä leveä ja sen uoma tekee U-kirjaimen muotoisen kuvion. Joen rannoilla on tiheää metsää, jossa kasvaa muun muassa korallipensasta, jonka kukka on Argentiinan kansalliskukka ja bignoniakasvien heimon puita.
Flávio Amado
Flávio da Silva Amado (s. 30. joulukuuta 1979 Luanda, Angola) on angolalainen jalkapalloilija, joka tunnetaan paremmin nimellä Flávio. Hänen pelipaikkansa oli hyökkääjä. Seuratasolla hän edusti muun muassa kotimaansa menestyneimpiin seuroihin kuuluvaa Petro Atléticoa, egyptiläistä Al-Ahlia ja Saudi-Arabian valioliigan Al-Shababia.
Flávio kuului Angolan maajoukkueeseen Saksan MM-kisoissa 2006. Hän pääsi vaihtopelaajana kentälle viimeisessä alkulohko-ottelussa Irania vastaan 21. kesäkuuta 2006 ja teki siinä Angolan ainoan MM-kisamaalin.
Flávio on 91 maaottelullaan ja 34 maaottelumaalillaan vielä keväällä 2018 Angolan maajoukkueen kaikkien aikojen ottelutilastossa ykkönen ja maalintekijätilastossa toinen.
Asamoah Gyan
Asamoah Gyan (s. 22. marraskuuta 1985 Accra, Ghana) on ghanalainen jalkapalloilija. Hyökkääjänä pelaava Gyan edustaa Shanghai SIPGia.
Hyökkääjänä pelaava Gyan siirtyi Stade Rennais'n joukkueeseen kesällä 2008 italialaisesta Udinese Calciosta, joka oli omistanut miehen pelioikeudet vuodesta 2003 lähtien. Hän pelasi Udinesessa kuitenkin vain 39 ottelua ollen kaksi kautta lainalla Modenassa. Elokuussa 2010 Gyan siirtyi Sunderlandiin seuran uudella 13,2 miljoonaa punnan ennätyssiirtosummalla.
Asamoah valittiin Ghanan olympiajoukkueeseen 2004, mutta joukkue putosi jo ensimmäisellä kierroksella. Hänet valittiin myös Ghanan jalkapallomaajoukkueeseen Saksan MM-kisoihin vuonna 2006. Hän teki kisoissa yhden maalin, alkusarjaottelussa Tšekkiä vastaan. Vuoden 2010 MM-kisojen alkulohkossa hän teki rangaistuspotkusta maalin sekä Serbiaa että Australiaa vastaan. Neljännesvälierässä Yhdysvaltoja vastaan hän teki voittomaalin jatkoajalla. Puolivälierässä Uruguayta vastaan hän epäonnistui jatkoajan viimeisellä minuutilla rangaistuspotkussa, jonka onnistuminen olisi vienyt Ghanan välieriin historian ensimmäisenä afrikkalaisjoukkueena. Voitto ratkottiin rangaistuspotkukilpailussa, jossa Gyan onnistui, mutta Uruguay voitti kisan ja pudotti Ghanan jatkosta maalein 4–2.
Myös Afrikan-mestaruuskilpailuissa 2012, Gyan epäonnistui rangaistuspotkussa 7 minuutilla. Sambia eteni loppuotteluun voittaen Ghanan 1-0.
Koko maajoukkueurallaan Gyan on tehnyt 95 ottelussa 48 maalia.
Web-anime
Web-anime () tarkoittaa Japanissa suoraan Internetissä julkaistavia animeteoksia. Tyypillisesti tällaiset animet ovat lyhyitä ja usein taiteilijoiden itsenäisesti julkaisemia tai yhteistyössä animestudioiden kanssa toteutettuja teoksia. Televisiossa jo esitetyt animaatiot, jotka asetetaan saataville Internetin suoratoistopalveluissa, eivät ole web-animea.
Japanin ulkopuolella käytetään termiä ”original net animation” eli ONA, vastaavasti kuin suoraan videolle julkaistusta animesta käytetään termiä original video animation eli OVA. Termin keksivät Papillon Rose -animen kehittäjät ja se otettiin käyttöön Anime News Network -internetsivustolla.
Jahti
Jahti (, ) on alun perin tarkoittanut venettä tai laivaa, joka on suunniteltu ja rakennettu kevyeksi ja nopeaksi purjehdusalukseksi, jolla voi kuljettaa tärkeitä henkilöitä vesiteitse.
Yleiskielessä jahti-sanan merkitys on myöhemmin laajentunut tarkoittamaan purje- tai moottorikäyttöistä alusta (tai edellisten yhdistelmää), jonka pääasiallinen käyttötarkoitus on laivamatkailu tai purjehduskilpailu.
Kansallinen divisioona (Moldova)
Kansallinen divisioona eli "Divizia Națională" on Moldovan jalkapallon pääsarja. Sarjaan osallistuu kahdeksan joukkuetta, joista kauden päätyttyä huonoimmin sijoittunut putoaa A-divisioonaan, jonka mestari nousee pääsarjaan. Sarjaa on pelattu Moldovan itsenäistymisestä vuodesta 1992 lähtien. Sarja alkaa syksyllä ja päättyy keväällä.
Tifo
Tifo on nimitys kannattajien järjestämälle koreografialle urheilukatsomoissa muilla kielillä kuin italiaksi. Useimmiten tifoja nähdään jalkapallo-otteluissa ja ne yhdistetään usein ultrakulttuuriin. Sana on alun perin lyhenne italian kielen sanasta "tifosi" (). Italian sana tifo tarkoittaa tarttuvaa kuumeista tautia ja sanaa käytetään kuvaamaan innostusta lähinnä urheilulajiin, mutta myös näyttelijöihin, laulajiin yms. Tifoso on tarttuvaan kuumetautiin sairastunut henkilö, josta johdettuna esimerkiksi HJKta kuumeisesti kannattava on "HJK-tifoso".
Tifoja nähdään erityisesti tärkeissä otteluissa, kuten paikallisotteluissa tai verivihollisia vastaan pelatuissa otteluissa. Maaotteluissa tifot eivät ole yhtä yleisiä kuin seuraotteluissa. Kannattajat osoittavat tifoilla rakkauttaan seuraansa kohtaan, mutta joskus tifot ovat myös sponsoreiden tai seuran maksamia. Tifo on usein esillä vain muutaman minuutin, yleensä pelaajien esittelystä ottelun alkuun. Suurien tifojen toteutukseen kuluu useiden päivien tai viikkojen suunnittelu ja huomattavia summia rahaa.
Tifo-kulttuuri on lähtöisin Italiasta ja Itä-Euroopasta. Sillä on paljon yhteistä ultrakulttuurin kanssa ja ne syntyivätkin samoihin aikoihin 1960-luvun lopulla ja 1970-luvun alussa. Se on levinnyt ja saanut suuren suosion eurooppalaisessa jalkapallokulttuurissa. Tifoja voidaan nähdä nykyään suurimmassa osassa Eurooppaa, Portugalista Pohjoismaihin, Venäjälle ja myös Suomeen.
Viime vuosina tifo-kulttuuri on yleistynyt myös Suomessa. Lähes kaikki suomalaiset jalkapallojoukkueiden kannattajaryhmät ovat tehneet tifoja. Kannattajaryhmien kasvaessa myös tifoista on tullut suurempia ja näyttävämpiä. Suomen maajoukkueen kannattajilla oli tapana tehdä tifo lähes jokaisessa Suomen kotiottelussa ennen kuin Suomen Palloliitto kielsi ne kesällä 2011.
Suomen Jääkiekon SM-liigassa tifokulttuuri on yleistymässä. Lähes jokaisen liigajoukkueen kannatusyhdistykset ovat järjestäneet tifoja seurojensa kotiotteluissa.
Richard Franklin
Richard Franklin (15. heinäkuuta 1948 Melbourne, Australia – 11. heinäkuuta 2007 Melbourne) oli australialainen elokuvaohjaaja, joka loi uransa pääasiassa Hollywoodissa.
Franklin aloitti ohjaajauransa vuonna 1964 television "Homicide"-jännityssarjan myötä. Tämän jälkeen hän ohjasi "Loveland"-nimisen pornoelokuvan vuonna 1973, mutta jätti lajityypin tekemisen tähän elokuvaan.
Hänen tuotantonsa on pääasiassa kauhuelokuvapainotteista, mikä sai alkunsa vuonna 1978 valmistuneen "Patrickin" myötä. Australiassa kuvattu elokuva sai palkintoja ympäri maailman ja antoi mahdollisuuden seuraavan elokuvan kuvaamiseen. "Kuolema kyydissä" ("Roadgames", 1981) kuvattiin vielä Australiassa, mutta pääosiin oli palkattu yhdysvaltalaiset Stacy Keach ja Jamie Lee Curtis.
Alfred Hitchcockin tyyliä jäljitelleen Franklinin uran seuraava ohjaus oli Hitchcockin vuonna 1960 ohjaaman "Psyko"-kauhuelokuvan jatko-osa, "Psyko II" (1983). Elokuva oli kassamenestys, mutta jäi kauas Hitchcockin alkuperäisestä taiteellisesta saavutuksesta.
Franklin jatkoi Hollywoodissa ja ohjasi seuraavaksi "Viitta ja tikari" -perhe-elokuvan vuonna 1984. "Link"-elokuvan – jonka hän kuvasi Isossa-Britanniassa – myötä hän palasi takaisin kauhuelokuvien pariin. "FX2 – murha tilauksesta" ("F/X2", 1991) oli jatko-osa "F/X"-elokuvalle.
Franklin jatkoi draama- ja televisioelokuvien ohjaajana. Vuonna 1995 hän sai Australian elokuvainstituutin palkinnon parhaasta käsikirjoituksesta. Franklinin viimeiseksi elokuvaksi jäi "Uhka merellä" vuodelta 2003.
Franklin kuoli 11. heinäkuuta 2007 Melbournessa eturauhassyöpään. Hän oli kuollessaan 58-vuotias.
Mick Garris
Mick Garris (4. joulukuuta 1951 Santa Monica, Kalifornia, Yhdysvallat) on yhdysvaltalainen pääasiassa televisioelokuvien ohjaaja ja käsikirjoittaja.
Garris on ohjannut useita kauhu- ja jännityselokuvia, joista tunnetuimpia ovat: "" (1988), televisioelokuvaksi tehty "Psycho IV: The Beginning" (1990), "Stephen Kingin Unissakävelijät" ("Sleepwalkers", 1992) sekä myös Stephen Kingin tarinaan pohjautuva "Riding The Bullet" (2004).
Tunnetuimmat Garrisin televisiosarjaohjaukset ovat "Tukikohta" ("The Stand", 1994), jättibudjetilla tehty minitelevisiosarja "Hohto" ("The Shining", 1997) sekä "Desperation" (2006), jotka kaikki perustuvat Stephen Kingin kauhutarinoihin.
Elvis Presley Enterprises
Elvis Presley Enterprises on Elvis Presleyn perikunnan omistama suuryhtiö, joka vastaa Presleyn perinnön ylläpidosta, fanituotteiden myynnistä ja Gracelandin ylläpidosta. Liikevaihdon on kerrottu vetävän vertoja jopa suurten elokuvayhtiöiden liikevaihdoille.
Yhtiö omistaa julkaisuoikeudet Presleyn musiikkiin, saa rojaltimaksut vuosina 1972-1977 tehdyistä Presleyn levytyksistä, TV-tuotannoista, valokuvista, Gracelandista, Presley-tavaramerkin käytöstä, sekä lukuisista muista kohteista.
Yhtiön omistaa Lisa Marie Presley yhdessä liikemies Robert F.X. Sillermanin kanssa.
Natalija Verboten
Natalija Verboten (s. 12. joulukuuta 1976) on slovenialainen laulaja, jonka ensimmäinen albumi julkaistiin vuonna 1996.
Verboten on osallistunut Slovenian Eurovision laulukilpailu -karsintaan vuonna 1997 kappaleella ”Nekdo”, vuonna 2004 kappaleella ”Cry on my shoulders” ja 2006 kappaleella ”SOS”.
Dempsterin valtatie
Dempsterin valtatie () on 736 kilometriä pitkä valtatie, joka kulkee arktisessa Kanadassa Yukonin Dawsonista Luoteisterritorioiden Inuvikiin. Tie on soratie, ja se on (vuonna 2013) ainoa tie, joka ulottuu eteläisestä Kanadasta napapiirin pohjoispuolelle Jäämerelle. Tien varrella sijaitsee neljä huoltoasemaa sekä niiden läheiset asutukset. Vuonna 1979 valmistunut tie ulottui alun perin Fort MacPhersoniin asti. Mackenzie- ja Peeljokien yli kulkee kesällä lautta ja talvella jäätie. Tie on suljettu niinä aikoina, kun jokia ei pysty ylittämään. Talvisin tie on 194 kilometriä pidempi ja ulottuu Jäämeren rannalla sijaitsevaan Tuktoyaktukiin.
Tie on nimetty ratsupoliisi William Dempsterin mukaan, joka ajoi säännöllisesti koiravaljakolla tien reittiä pitkin Dawsonista Fort McPhersoniin.
Saša Lendero
Saša Lendero on slovenialainen laulaja.
Julkisuudessa Saša on ollut vuodesta 2000 julkaistuaan ensimmäisen levynsä, "Sašan". Seuraava levy, "Če boš moj" julkaistiin kaksi vuotta myöhemmin, vuonna 2002 ja kaksi vuotta myöhemmin julkaistiin seuraava levy, "Zate noč, zame dan". Tämän lisäksi hän on osallistunut Slovenian Eurovision laulukilpailun karsintaan, EMA:n, kaksi kertaa vuosina 2005 ja 2006. Molempina vuosina hän jäi niukasti toiseksi ja kappaleet "Metulj" (perhonen) ja "Mandoline" (mandoliinit) ovat molemmat nousseet euroviisufanien joukossa suosikeiksi. Hän on myös julkaissut yhdessä Anžej Dežanin, Maja Slatinšekin ja Miha Hercogin kanssa kokoelman perinteisistä joululauluista.
Viralliset kotisivut
Justyna Steczkowska
Justyna Steczkowska (s. 2. elokuuta 1972 Rzeszów, Puola) on puolalainen laulaja, joka tunnetaan myös nimellä Justyna.
Vuonna 1995 hän edusti Puolaa Eurovision laulukilpailussa 1995 nimellä Justyna ja kappaleella ”Sama” (). Hän sijoittui 18:nneksi ja sai 15 pistettä, joista suurimmat (6 pistettä) tulivat Islannista.
Laskutusohjelma
Laskutusohjelmat ovat valmisohjelmia, jotka on tehty helpottamaan yrittäjien, yritysten ja järjestöjen laskutusta. Joissakin tapauksissa laskutusohjelmat toimivat myös apuna yrityksen kirjanpidossa. Laskutusohjelman käyttäminen käsin kirjoitettujen tai yksittäisellä laskupohjalla tehtyjen laskujen sijasta on helpompaa ja nopeampaa, koska laskurivien loppusummat ja verot lasketaan koneellisesti laskutusohjelmassa. Laskutusohjelmat mahdollistavat myös laskujen tallentamisen sähköisesti myöhempää käyttöä ja raporttien tulostusta varten.
Nykyaikaiset laskutusohjelmat myös mahdollistavat laskujen lähettämisen suoraan ohjelman kautta esimerkiksi sähköpostitse tai jopa kirjeenä postituspalvelun kautta. Myös suomalainen verkkolasku on nykyään yleinen yritysten käyttämä laskutustapa, joka niin ikään lähetetään suoraan laskutusohjelman kautta.
Kirkkokunta
Kirkkokunta on kristillisten seurakuntien tai kirkkojen muodostama yhteisö, jolla on yhteinen oppi. Usein kirkkokunnalla tarkoitetaan maailmanlaajuista samanuskoisten yhteisöä, jolla on yhteinen oppi, esimerkiksi luterilainen kirkkokunta.
Nimitystä voidaan käyttää myös yhteisöstä, jolla on maailmanlaajuinen keskusorganisaatio, esimerkiksi roomalaiskatolinen kirkko. Toisaalta esimerkiksi ortodoksit käyttävät Suomessa rekisteröidystä uskontokunnasta nimitystä ortodoksinen kirkkokunta.
Asiayhteydestä riippuen kirkkokunta-sanan synonyyminä käytetään sanoja kirkko, tunnustuskunta tai uskontokunta. Katolisesta kirkosta puhutaan kirkkona, koska se on yksi organisaatio; luterilaisista puhutaan tunnustuskuntana, koska luterilaisuuden määräävä piirre on luterilainen tunnustus; anglikaanisia ja episkopaalisia kirkkoja, sekä myös reformoituja uskonsuuntauksia nimitetään usein kirkkokunnaksi.
Stuartin valtatie
Stuartin valtatie eli Australian valtatie 87 on yksi Australian valtaväylistä. Siitä käytetään usein nimeä ”The Track” (suom. ura, polku, rata). Tie on nimetty John McDouall Stuartin mukaan. Hän oli ensimmäinen eurooppalainen, joka kulki Australian halki etelästä pohjoiseen, ja suurelta osaltaan tie seuraa hänen käyttämäänsä reittiä. Tien reitti sovittiin tarkasti vasta 1980-luvun puolivälissä.
Stuartin valtatie on noin 2 700 kilometriä pitkä ja se yhdistää Adelaiden ja Port Augustan Australian mantereen halki Darwiniin pohjois-Australiassa. Tien varrella sijaitsee Alice Springs. Kaupunkien ulkopuolella tiellä ei yleensä ole nopeusrajoituksia, vaan tien käyttäjien odotetaan sovittavan ajonopeutensa sääolosuhteiden mukaan. Tiellä on ajettu muun muassa Australian kanuunankuularalli. Toinen Australian keskiosissa kulkeva reitti on niin sanottu Outback Highway.
Hatem Trabelsi
Hatem Trabelsi (, s. 25. tammikuuta 1977 Ariana Tunisia) on tunisialainen entinen jalkapalloilija ja Afrikan mestari. Hän oli pelipaikaltaan oikea laitapuolustaja.
Trabelsi aloitti ammattilaisuransa aluksi hyökkääjänä kotimaansa Club Sportif Sfaxienissa vuonna 1996. Pian hänet siirrettiin laitapuolustajaksi, kun joukkue koki suuren määrän loukkaantumisia puolustajien suhteen. Pelipaikan vaihdon myötä Trabelsi on ollut maansa parhaimpia laitapuolustajia. Vuodet 2001-2006 hän pelasi Ajaxissa, jonka jälkeen siirtyi kesällä 2006 Manchester Cityyn. Manchesterissä kausi jäi lyhyeksi ja hänet vapautettiin sopimuksestaan. Trabelsi lopulta siirtyi pelaamaan Al-Hilaliin vuonna 2007. Sitä ennen hän sai useita tarjouksia Ranskasta, Saksasta, Turkista ja Tunisiasta, mutta mikään näistä joukkueista ei suostunut maksamaan Trabelsin vaatimaa palkkaa. Viiden kuukauden odottelun jälkeen saudiarabialainen Al-Hilal teki alustavasti yhden kauden sopimuksen Trabelsin kanssa. Hän voitti kauden aikana Saudi Arabian liigamestaruuden ja Crown Prince Cupin. Al-Hilal ei uusinut Trabelsin sopimusta ja hän jäi ilman seuraa. Trabelsi oli koeajalla Yhdysvalloissa, mutta jäätyään ilman sopimusta hän päätti uransa erinäisten syiden vuoksi.
Trabelsin ensimmäinen maaottelu oli 2. toukokuuta 1998 Georgiaa vastaan. Hän on pelannut 61 maaottelua, joissa teki yhden maalin. Trabelsi oli mukana vuoden 1998 MM-kisoissa, 2002 MM-kisoissa ja vuoden 2006 kisoissa, jossa hän pelasi täyden ajan kaikissa kolmessa Tunisian ottelussa. Trabelsi ilmoitti myös kisojen jälkeen lopettavansa maajoukkueuransa.
Interstate 15
Interstate 15 on yhdysvaltalainen maantie, joka johtaa Kalifornian San Diegosta Kanadan rajalle Montanan Sweet Grassiin. Se on osa Yhdysvaltain valtakunnallista Interstate-järjestelmää ja sen kokonaispituus on 2 309 kilometriä, joten se on neljänneksi pisin pohjois-eteläsuuntainen Interstate-maantie. Tie kulkee Kalifornian lisäksi Nevadan, Arizonan, Utahin, Idahon ja Montanan alueella.
Haykel Guemamdia
Haykel Guemamdia tunnetaan myös nimellä Haykel Gmamdia (, s. 22. joulukuuta 1981 Gafsa, Tunisia) on tunisialainen uransa lopettanut jalkapalloilija. Hyökkääjänä pelannut Guemamdia edusti seuraurallaan muun muassa CS Sfaxienia ja RC Strasbourgia. Hän voitti kahdesti Tunisian maalikuninkuuden vuosina 2004 ja 2005.
Guemamdia aloitti ammattilaisuransa CS Sfaxienissa, jossa hän nousi kolmannen kauden jälkeen joukkueen johtavaksi maalintekijäksi. Guemamdia voitti samalla Tunisian pääsarjan maalikuninkuuden kahdesti peräkkäin vuosina 2004 ja 2005.
Menestysvuosien jälkeen Guemamdia siirtyi heinäkuussa 2005 Ranskaan Strasbourgiin neljän vuoden sopimuksella, jossa hän jäi vaihtopelaajan rooliin. Peliajan vähyyden vuoksi Guemamdia siirtyi Saudi-Arabiaan lainalle, jossa hän onnistui maalinteossa kahdeksan kertaan pelaamassaan 15 ottelussa. Jäätyään ilman jatkosopimusta Guemamdia siirtyi kauden 2007–2008 lopulla Romaniaan Ceahlăul Piatra Neamţiin puolen vuoden sopimuksella. Kauden päätyttyä hän palasi takaisin kotimaahansa ja vanhaan seuraansa CS Sfaxieniin.
Guemamdian ensimmäinen maaottelu oli 26. maaliskuuta 2005 Malawia vastaan. Hän pelasi 14 maaottelua, joissa teki kuusi maalia. Guemamdia oli mukana vuoden 2006 MM-kisoissa, jossa hän pelasi yhdessä ottelussa 11 minuuttia.
Mehdi Nafti
Mehdi Nafti (, s. 28. marraskuuta 1978 Toulouse, Ranska) on ranskalais-tunisialainen jalkapallovalmentaja entinen jalkapalloilija. Hän oli pelipaikaltaan puolustava keskikenttäpelaaja ja edusti urallaan enimmäkseen espanjalaisseuroja. Nafti on ollut Merida UD:n päävalmentajana vuodesta 2017 lähtien.
Nafti aloitti ammattilaisuransa kotikaupunkinsa Toulouse FC:ssä vuonna 1998. Vuodet 2000–2005 hän pelasi Racing Santanderissa, josta siirtyi lainasopimuksella tammikuussa 2005 Englantiin Birmingham Cityyn. Myöhemmin Birmingham osti Naftin 1,5 miljoonalla eurolla Racing Santanderilta. Hän pelasi englantilaisseurassa neljä vuotta pelaten yhteensä 80 sarjaottelua. Joukkueen noustua kauden 2008–2009 päätteeksi Englannin valioliigaan Naftin sopimusta ei uusittu, joka päättyi kesällä 2009. Birmingham City ilmoitti ettei Nafti enää kuuluisi joukkueen tulevaisuuden suunnitelmiin.
Kesäkuussa 2009 hän allekirjoitti kahdenvuoden sopimuksen kreikkalaisen Arisin kanssa. Avauskaudellaan Nafti pelasi pääsarjassa 22 ottelua ja onnistui neljästi maalinteossa. Toisella kaudellaan hän ehti pelata kymmenen ottelua, kunnes 27. tammikuuta 2011 joukkue ilmoitti purkaneensa Naftin sopimuksen.
31. tammikuuta 2011 Nafti allekirjoitti puolentoista vuoden sopimuksen Real Valladolidin kanssa. Hän pelasi avausottelunsa joukkueen paidassa 12. helmikuuta 2011 Recreativo Huelvaa vastaan. Nafti pelasi kauden aikana lopulta neljätoista ottelua, joissa hän teki yhden maalin. Maali syntyi kauden päätösottelussa Córdobaa vastaan.
Ensimmäisen maaottelunsa Nafti pelasi 21. tammikuuta 2002 Zambiaa vastaan. Hän oli mukana Afrikan-mestaruuskilpailuissa 2002, mutta ei mahtunut saman vuoden MM-kisajoukkueeseen. Nafti oli voittamassa Afrikan-mestaruutta 2004 ja pelasi vuoden 2006 MM-kisoissa kolmessa ottelussa.
Nafti palasi takaisin maajoukkueeseen 30. toukokuuta 2010 Ranskaa vastaan pelatussa harjoitusottelussa. Sitä ennen hän oli ehtinyt kieltäytyä osallistumasta vuoden 2010 Afrikan kisoihin.
Hän on pelannut 43 maaottelua, joissa on tehnyt yhden maalin.
Outback Highway
Outback Highway tai Outback Way on ryhmä teitä Keski-Australiassa. Ne yhdistävät Queenslandin ja Länsi-Australian. 2 800 kilometrin pituinen reitti kulkee Australian keskisen aavikkoalueen halki itä-länsi -suunnassa, ja sen tarkkaa reittiä ei ole kaikilta osin vielä sovittu. Osaa teistä voi ajaa vain nelivetoisilla autoilla ja monien osien käyttöön tarvitaan viranomaislupa. Reitin käyttäjien tulee ilmoittaa lähdöstään ja saapumisestaan. Sen osat ovat:Etäisyydet, lämpötila ja villieläimet voivat aiheuttaa vaikeuksia tai jopa kuolemia mikäli valmistautumista ennen reitin käyttöä ei tehdä huolellisesti. Reitin varrelle osuvat Alice Springs, Uluru eli Ayers Rock sekä monia pieniä kaivoskyliä.
Richard Hooker
H. Richard Hornberger (1. helmikuuta, 1924 – 4. maaliskuuta, 1997), tunnettu nimellä Richard Hooker, oli yhdysvaltalainen sotilaslääkäri. Hän kirjoitti kokemuksistaan Korean sodasta vuonna 1968 valmistuneen romaanin "M*A*S*H". Romaanin pohjalta kirjoitettiin menestyksekäs, vuonna 1970 ensi-iltansa saanut samanniminen elokuva. Hooker oli myös kirjoittamassa elokuvan pohjalta tehtyä, 11 tuotantokautta kestänyttä, samannimistä televisiosarjaa.
Richard Hooker valmistui arvostetusta Hightstownin Peddie Schoolista (New Jersey) vuonna 1941. Toimi Korean sodassa Yhdysvaltain maavoimien lääkärinä. Siviilitoimenaan hän työskenteli rintakirurgina Mid-Maine Medical Centerissä (Waterville, Maine), kunnes jäi eläkkeelle vuonna 1988. Ei aluksi ollut halukas myymään kirjansa filmatisointioikeuksia, mutta eräät hänen elokuva-alalla työskennelleet opiskelijatoverinsa rohkaisivat häntä tekemään niin. Richard Hooker kuoli leukemiaan vuonna 1997.
Cueva de las Manos
Cueva de las Manos () on luola, joka sijaitsee Santa Cruzin provinssissa Argentiinassa. Luola valittiin Unescon maailmanperintölistalle vuonna 1999.
Luola sijaitsee Pinturas-joen eristyksissä olevassa laaksossa Patagoniassa. Lähimpään päätiehen alueelta on matkaa noin 100 kilometriä. Luola on kuuluisa kalliomaalauksistaan, jotka esittävät käsiä. Maalaukset ovat tehneet joku alkuperäiskansa (luultavasti tehuelchien edeltäjät) noin 13 000 – 9 000 vuotta sitten. Pääluola on 24 metriä syvä. Suuaukko on 15 metriä leveä sekä 10 metriä korkea. Maa luolassa viettää ylöspäin ja korkeus pienenee aina kahteen metriin.
Kädet ovat yleensä kohteensa negatiiveja. Näiden lisäksi luolaan on maalattu kuvia ihmisistä, guanakoista, nanduista, kissaeläimistä ja muista eläimistä sekä geometrisiä muotoja, sahalaitakuviointia, esityksiä auringosta ja metsästyskohtauksia. Samantapaisia maalauksia löytyy myös läheisistä luolista. Kuviin on käytetty punaista (tehty hematiitista), valkoista, mustaa ja keltaista.
Suurin osa käsimaalauksista esittää vasenta kättä. Luultavasti maalaajat ovat pitäneet suihkupiippuaan hallitsevassa kädessään. Epäillään, että maalaukset on tehty aikuistumisriittinä, sillä käsien koot ovat noin 13-vuotiaan tasolla.
Betel (Jehovan todistajat)
Betel tarkoittaa Jehovan todistajien terminologiassa samaa kuin haaratoimisto tai päätoimisto. Toimiston työntekijät eli asukkaat muodostavat Betel-perheen. Suomessa Jehovan todistajien haaratoimisto, eli Betel, sijaitsee Vantaan Koivuhaassa.
Betelperhe hoitaa kaikki Jehovan todistajien yhdyskuntien lailliset toimet, kuten esimerkiksi yhteydenpidon eri viranomaisiin. Betel-perheen jäsenet hoitavat myös "Vartiotorni"- ja "Herätkää!" -lehtien sekä kirjojen painamisen. Betelperheen jäsenet ovat yleensä hyvin arvostettuja Jehovan todistajien seurakunnissa. Betelperheeseen kuuluvat kokeneet miespuoliset järjestön jäsenet eli "veljet" käyvät pitämässä puheita aika-ajoin seurakunnissa. Jehovan todistajien konventtien yhteydessä on myös yleensä jonkin Betelperheeseen kuuluvan veljen puhe.
Elämä Betel-perheessä on keskittynyt hengellisiin asioihin, kuten ovelta-ovelle saarnaamiseen ja kokouksiin sekä Jehovan todistajien kirjallisuuden kääntämis- ja painotyöhön. Perheen jäsenet ovat yleensä nuoria ja naimattomia, mutta perheeseen kuuluu myös naimisissa olevia, jotka ovat palvelleet Betel-perheessä vuosikymmeniä. Betelperheen työviikko on viisipäiväinen. Sunnuntai on varattu kokouksiin ja saarnaamistoimintaan, lauantai saarnaamiseen. Jokainen aamu alkaa aamupalalla ja raamatullisen päiväntekstin tutkimisella. Sen jälkeen Betel-perheen jäsenet menevät huoneisiinsa vaihtamaan työvaatteet ylleen ja aloittavat työt. Puoliltapäivin on yhteinen ruokailu. Vapaa-ajalla Betel-perheen jäsenet lukevat ja tutkivat Raamattua sekä Vartiotorniseuran julkaisuja ja harrastavat mm. liikuntaa ja oman valintansa mukaan, mitä haluavatkin tehdä. He myös käyvät saarnaamassa ovelta-ovelle kuten muutkin Jehovan todistajat.
Tranquillo Barnetta
Tranquillo Barnetta (s. 22. toukokuuta 1985 St. Gallen, Sveitsi) on sveitsiläinen jalkapalloilija, joka pelaa Saksan Bundesliigassa FC Schalkessa. Pelipaikaltaan hän on keskikenttäpelaaja.
Barnetta aloitti jalkapalloharrastuksena lapsuudessaan FC Rontmontenin juniorijoukkueessa. Hän siirtyi myöhemmin FC St. Galleniin, jossa aloitti ammattilaisuransa vuonna 2002. 2004 hän siirtyi Bayer 04 Leverkuseniin, joka lainasi hänet heti Hannover 96:een. Vuonna 2005 Barnetta palasi Leverkuseniin ja pelasi joukkueessa kauden 2005–2006.
Heinäkuussa 2012 Barnetta sai siirron toiseen saksalaisseuraan, FC Schalkeen. Sopimus on kolmivuotinen.
Barnetta kuului Sveitsin juniorimaajoukkueisiin ja oli voittamassa alle 17-vuotiaiden Euroopan mestaruutta 2002. Hän pelasi Sveitsin joukkueessa myös 2004 alle 21-vuotiaiden EM-kisoissa. Barnetta teki ensimmäisen maalinsa Sveitsin jalkapallomaajoukkueessa 1. maaliskuuta 2006 ottelussa Skotlantia vastaan. Barnetta pelasi Sveitsin joukkueessa Saksan MM-kisoissa 2006 ja teki alkusarjan ottelussa Togoa vastaan maalin.
Behemot
Behemot (, "Bəhēmôth") on Raamatun Jobin kirjassa mainittu suurikokoinen eläin. Nimi on todennäköisesti sanan בהמה ("bəhēmāh" ’eläin’) monikkomuoto – monikon käyttö on hepreassa esiintyvä tapa ("pluralis excellentiae", vrt. teitittely) kuvata eläimen suuruutta.
Vanhan testamentin vuoden 1992 käännöksessä behemot on käännetty virtahevoksi. Job 40:15-24 kuvailee behemotia vastaavasti:
Osa nuoren Maan kreationisteista, esimerkiksi Pekka Reinikainen, on esittänyt teorian jonka mukaan behemot voisi olla dinosaurus.
Severomorsk
Severomorsk () on suljettu kaupunkipiirikunta, kaupunki ja laivastotukikohta Kuolan niemimaalla Murmanskin alueella Venäjällä. Severomorskissa on kalastussatama ja Venäjän pohjoisen laivaston päämaja. Kaupunki sijaitsee 25 kilometriä Murmanskista koilliseen, Kuolanvuonon itärannalla.
Kaupungin väkiluku oli vuoden 2010 väestönlaskennan mukaan 50 060, koko kaupunkipiirikunnan 67 331. Severomorskin kaupunkipiirikuntaan kuuluvat Severomorskin kaupungin lisäksi kaupunkityyppiset taajamat Rosljakovo (Росляково, 8 696 as. vuonna 2010) ja Safonovo (Сафоново, 5 255 as.) sekä maaseututaajamat Safonovo-1 (Сафоново-1), Severomorsk-3 (Североморск-3) ja Štšukozero (Щукозеро). Maaseutuväestöä oli yhteensä 3 320 henkeä.
Vajenga-joelle saapuivat ensimmäiset asukkaat 1896–1897. He olivat metsästäjiä, kalastajia ja karjankasvattajia. Kylä nimettiin joen mukaan Vajengaksi (), jolla nimellä se tunnettiin vuoteen 1951 saakka. Vuonna 1917 kylässä asui vain 13 henkeä. Paikkakunta kasvoi Muurmannin alueen kehittyessä puutavarakaupan keskukseksi. Puhelinyhteys rakennettiin vuonna 1926 ja kylään perustettiin majoitustiloja.
Vuonna 1933 kylän asema muuttui, kun siitä päätettiin tehdä Neuvosto-Venäjän Pohjoisen laivaston tukikohta. Vuodesta 1934 lähtien alueelle rakennettiin sotilaskohteita, kunnes rakentaminen päättyi 1941 sodan alkuun.
Rakennuskanta uusittiin täysin toisen maailmansodan päätyttyä. Vajengan asemaa vahvistettiin pohjoisen laivaston päätukikohdaksi, johon se siirrettiin Poljarnyista. Asukkaita oli tällöin 3 884 henkeä. Vajengasta tuli taajama vuonna 1948 ja kaupunki 1951, jolloin sen nimi muutettiin Severomorskiksi. Kaupunkiin on ratayhteys ja sinne johtaa valtatie. Vuonna 1959 kaupungissa oli noin 27 000, vuonna 1970 noin 41 000 ja vuonna 1979 noin 50 300 asukasta.
Kaupungissa on ollut elintarvikkeisiin ja kalastukseen liittyvää teollisuutta. Muistomerkki meren sankareille vuodelta 1973 (kuvanveistäjä G. Neroda).
Sherif Ekramy
Sherif Ekramy (s. 1. heinäkuuta 1983, Kairo, Egypti) on egyptiläinen jalkapallomaalivahti, joka edustaa Alankomaiden Eredivisiessä pelaavaa Feyenoordia.
191 senttimetriä pitkä Ekramy siirtyi nykyiseen seuraansa vuonna 2005 Al-Ahlystä. Vuoteen 2008 asti sopimuksen tehnyt Ekramy pelasi debyyttikaudellaan kolmessa ottelussa. Hän oli mukana Egyptin joukkueessa vuoden 2003 alle 21-vuotiaiden MM-kilpailuissa.
Valehtelijan paradoksi
Valehtelijan paradoksi tarkoittaa filosofiassa ja logiikassa lausetta "tämä lause on epätosi".
Näyttää siltä että jos lause on tosi, se on epätosi, ja kääntäen, joten kyseessä on paradoksi. Valehtelijan paradoksi eroaa tavanomaisesta lauseesta, esim. "luku 3 on pariton", siten että se sisältää viittauksen itseensä, jolloin lausetta ei voi koota lauseen ulkopuolisista osista (luvut, oliot, käsitteet, loogiset symbolit yms.).
Valehtelijan paradoksi liitetään usein antiikin Kreikan kreetalaiseen Epimenideehen, jonka väitetään esittäneen sen muodossa "Kaikki kreetalaiset ovat valehtelijoita". Nykyisin tunnetussa muodossa paradoksin muotoili ensimmäisenä Eubulides. Keskiajan filosofiassa paradoksin ja sen muunnelmien käsittely synnytti oman "insolubilia"-kirjallisuutensa.
Paradoksin ratkaisuksi on esitetty muun muassa (Arthur Prior, 1914-1964), että jokainen lause sanoo epäsuorasti olevansa totta. Esimerkiksi "on totta, että kaksi plus kaksi on neljä" on merkitykseltään sama kuin lause "kaksi plus kaksi on neljä". Näin ollen lause "tämä lause on epätosi", sanoisi todellisuudessa "tämä lause on tosi ja tämä lause on epätosi". Tämä on logiikan kielellä lause "A ja ei-A", joka on epätosi ja jossa ei ole mitään paradoksaalista. Kuitenkin paradoksi kiinnostaa yhä nykyfilosofejakin.
Kalukukkaro
Kalukukkaro on lieriömäinen tai pussia muistuttava vaatekappale, joka laitetaan miesten housujen haarojen eteen peittämään sukuelimet. Se kiinnitettiin housuihin nauhoilla, napeilla tai muilla menetelmillä. Kalukukkaro oli tärkeä vaatekappale Euroopassa 1400- ja 1500-luvuilla.
Alun perin kalukukkaro liittyi yleisimmän näkemyksen mukaan säädyllisyyteen liittyviin käytäntöihin, mutta kun se lopulta kiellettiin, syynä oli nimenomaan näkemys sen säädyttömyydestä. Miesten housut olivat yleensä lahkeista hyvin peiteltyjä, mutta avoimia haarojen kohdalta, jolloin sukuelimet roikkuivat dubletin (eräänlaisen takin) alla. Muodin vaihtuessa dubletit lyhenivät entisestään ja kalukukkaro keksittiin haarojen peittämiseksi.
Myöhemmin kalukukkarot alettiin muotoilla sukuelimiä korostaviksi ja lopulta niistä tehtiin topattuja ja huomiota herättävän muotoisia. Kalukukkaroiden koon kasvaessa niissä alettiin kuljettaa myös muita tavaroita kuten nuuskaa ja kolikoita. Englannissa kuningatar Elisabet I:n valtakauden jälkimmäisellä puoliskolla kalukukkarot ja dubletit yhdistyivät ”peascod”-nimiseksi dubletiksi, ja vanha kalukukkaro meni pois muodista.
1500-luvun sotavarustukset seurasivat muodissa siviiliasusteita, ja joksikin aikaa panssaroiduista kalukukkaroista tuli tärkeä osa parhaita haarniskoja. Tällaisia haarniskoja on säilynyt nykyajalle vain muutamia.
Renessanssiajan kuuluisa humoristi François Rabelais viittaa erään teoksensa esipuheessa kirjoittamaansa kirjaan ”Kalukukkaron tarpeellisuudesta”, joskin kyse on pelkästä vitsistä eikä tuon nimistä kirjaa oikeasti ole tehty.
Kalukukkaroita käytetään nykyään vain harvoin, mutta niitä käytetään joskus erilaisissa näytöksissä ja esimerkiksi live-roolipelaamisen yhteydessä. Kalukukkaroa ovat käyttäneet esiintyessään esimerkiksi Jethro Tull -yhtyeen johtohahmo Ian Anderson, Cameo-yhtyeen laulaja Larry Blackmon sekä laulaja Tom Jones. Kalukukkaro on esiintynyt televisio-ohjelmissa "Musta kyy" ja "Babylon 5" sekä kirjassa ja elokuvassa "Kellopeliappelsiini".
News Corporation
News Corporation oli yhdysvaltalainen, kansainvälisesti toiminut media-alan yritys. Se oli markkina-arvolla mitattuna maailman toiseksi suurin mediayhtiö vuonna 2011, ja kolmanneksi suurin viihdeyhtiö 2009. Yritys omisti muun muassa Fox Broadcasting Company -televisioyhtiön, 20th Century Fox -elokuvastudion, Myspace-internetyhteisösivuston, Dow Jones & Company -kustannusyhtiön, joka tunnetaan muun muassa "The Wall Street Journal" -sanomalehdestä, sekä lukuisia muita sanoma- ja aikakauslehtiä.
Yhtiö jaettiin kahtia 28. kesäkuuta 2013, kun alkuperäinen News Corporation nimettiin uudelleen 21st Century Foxiksi, ja siihen kuuluu elokuvayhtiöt ja tv-kanavat. Lehtien ja kirjojen kustantajaksi perustettiin uusi News Corp -nimeä kantava yritys.
News Corporation omisti myös "News of the World" -lehden, jonka viimeinen numero ilmestyi 10. heinäkuuta 2011. Lehti ryvettyi salakuunteluskandaalin vuoksi ja tahrasi myös emoyhtiön, joka joutui perumaan ostotarjouksena BSkyB-satelliittikanavasta. Kauppa oli jo muutenkin herättänyt vastustusta.
Nicholas Negroponte
Nicholas Negroponte (s. 1943 New York City) on yhdysvaltalainen tietojenkäsittelytieteilijä ja kolumnisti. Hän on eräs MIT Media Labin perustajista ja sen Chairman Emeritus.
Negroponte oli 1992 perustamassa Wired-lehteä ja ensimmäinen siihen sijoittanut. Hän kirjoitti vuosina 1993–1998 lehteen kolumnia. Negroponte luopui vuonna 2006 MIT Media Labin johtajuudesta organisoidessaan Kannettava tietokone jokaiselle lapselle -järjestöä.
Negroponten isoveli John Negroponte oli Yhdysvaltain kansallisen tiedustelun (DNI) ja CIA:n johtaja 2005–2007.
Negroponte tunnetaan myös uutisten digitalisoitumisesta kertovasta teoriastaan Daily Me, jota hän käsittelee kirjassaan Digitaalinen todellisuus. Teorian mukaan digitaaliset uutismediat seuraavat lukijan kiinnostuksen kohteita koskien eri uutissisältöjä ja näiden tietojen avulla suosittelee uusia, vastaavanlaisia sisältöjä.